ΑΠΟΦΑΣΗ ΤΗΣ ΕΠΙΤΡΟΠΗΣ

της 21ης Δεκεμβρίου 1999

σχετικά με χρηματοδοτική ενίσχυση της Κοινότητας στο πλαίσιο της εξάλειψης της αφρικανικής πανώλης των χοίρων στην Πορτογαλία το 1999

[κοινοποιηθείσα υπό τον αριθμό Ε(1999) 4779]

(Το κείμενο στην πορτογαλική γλώσσα είναι το μόνο αυθεντικό)

(Κείμενο που παρουσιάζει ενδιαφέρον για τον ΕΟΧ)

(2000/67/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα(1), όπως τροποποιήθηκε τελευταία από την απόφαση 94/77/ΕΚ της Επιτροπής(2), και ιδίως το άρθρο 3,

Εκτιμώντας τα ακόλουθα:

(1) Εκδηλώθηκε εστία αφρικανικής πανώλης των χοίρων στην Πορτογαλία το Νοέμβριο 1999. Η εμφάνιση της ασθένειας αυτής συνιστά σοβαρό κίνδυνο για το κοινοτικό ζωικό κεφάλαιο χοίρων και, ενόψει της συμβολής στην εξάλειψη της ασθένειας το ταχύτερο δυνατό, η Κοινότητα έχει τη δυνατότητα να αντισταθμίσει τις ζημίες που προέκυψαν.

(2) Μόλις επιβεβαιώθηκε επίσημα η παρουσία αφρικανικής πανώλης των χοίρων, οι πορτογαλικές αρχές κοινοποίησαν ότι έλαβαν τα κατάλληλα μέτρα, συμπεριλαμβανομένων των μέτρων που απαριθμούνται στο άρθρο 3 παράγραφος 2 της απόφασης 90/424/ΕΟΚ.

(3) Η χρηματοδοτική συμμετοχή της Κοινότητας θα καταβληθεί αφού διαπιστωθεί ότι έχουν εφαρμοσθεί τα μέτρα και ότι οι αρχές έχουν παράσχει όλες τις ζητούμενες πληροφορίες εντός των προβλεπομένων προθεσμιών.

(4) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η Πορτογαλία μπορεί να τύχει της χρηματοδοτικής συνδρομής της Κοινότητας για την εστία αφρικανικής πανώλης των χοίρων που εκδηλώθηκε στις 15 Νοεμβρίου 1999.

Με την επιφύλαξη των αποτελεσμάτων των ελέγχων, η χρηματοδοτική συμμετοχή της Κοινότητας θα ανέρχεται σε:

- 50 % του κόστους, με το οποίο επιβαρύνθηκε η Πορτογαλία για την αποζημίωση των κατόχων ζώων για τη σφαγή και την καταστροφή των χοίρων, καθώς και για την καταστροφή των προϊόντων που παράγονται από τους χοίρους,

- 50 % του κόστους, με το οποίο επιβαρύνθηκε η Πορτογαλία για τον καθαρισμό, την απεντόμωση και την απολύμανση του εξοπλισμού και των εκμεταλλεύσεων,

- 50 % του κόστους με το οποίο επιβαρύνθηκε η Πορτογαλία για την αποζημίωση των κατόχων ζώων για την καταστροφή των ζωοτροφών και του εξοπλισμού που είχαν μολυνθεί.

Άρθρο 2

1. Με την επιφύλαξη των πραγματοποιούμενων ελέγχων, η κοινοτική συμμετοχή καταβάλλεται αφού προσκομισθούν τα δικαιολογητικά στοιχεία.

2. Τα δικαιολογητικά στοιχεία που αναφέρονται στην παράγραφο 1 περιλαμβάνουν:

α) επιδημιολογική έκθεση σχετικά με κάθε εκμετάλλευση όπου πραγματοποιήθηκε σφαγή. Η έκθεση περιλαμβάνει τις πληροφορίες σχετικά με τα ακόλουθα:

i) μολυνθείσα εκμετάλλευση:

- τοποθεσία και διεύθυνση,

- ημερομηνία κατά την οποία γεννήθηκαν υποψίες για εκδήλωση της ασθένειας, και ημερομηνία της επιβεβαίωσής των,

- αριθμός χοίρων που εσφάγησαν και κατεστράφησαν με ένδειξη της ημερομηνίας,

- μέθοδος σφαγής και καταστροφής,

- τύπος και αριθμός δειγμάτων που συγκεντρώθηκαν και εξετάσθηκαν όταν γεννήθηκαν υποψίες για εκδήλωση της ασθένειας· αποτελέσματα των πραγματοποιηθεισών εξετάσεων,

- τύπος και αριθμός δειγμάτων που ελήφθησαν και εξετάσθηκαν κατά την εκκένωση των χώρων της μολυνθείσας εκμετάλλευσης· αποτελέσματα των πραγματοποιηθεισών εξετάσεων,

- εικαζόμενη προέλευση της μόλυνσης μετά από πλήρη επιδημιολογική ανάλυση·

ii) εκμεταλλεύσεις με τις οποίες υπήρξε επαφή:

- όπως στο σημείο i) πρώτη, τρίτη, τέταρτη και έκτη περίπτωση,

- μολυνθείσα εκμετάλλευση (εστία) με την οποία επιβεβαιώθηκε ή εικάζεται η επαφή· φύση της επαφής·

β) μία δημοσιονομική έκθεση που περιλαμβάνει τον κατάλογο των δικαιούχων και τη διεύθυνσή τους, τον αριθμό των σφαγέντων ζώων, την ημερομηνία της σφαγής και το ποσό που καταβλήθηκε, χωρίς ΦΠΑ και επιβαρύνσεις.

Άρθρο 3

Η αίτηση πληρωμής, συνοδευόμενη από τα δικαιολογητικά στοιχεία που αναφέρονται στο άρθρο 2, υποβάλλεται στην Επιτροπή πριν από την 1η Μαΐου 2000.

Άρθρο 4

1. Η Επιτροπή, σε συνεργασία με τις αρμόδιες εθνικές αρχές, μπορεί να διεξαγάγει επιτόπου ελέγχους, προκειμένου να βεβαιωθεί ότι εφαρμόσθηκαν τα μέτρα και πραγματοποιήθηκαν οι δαπάνες.

Η Επιτροπή ενημερώνει τα κράτη μέλη σχετικά με το αποτέλεσμα των διεξαχθέντων ελέγχων.

2. Εφαρμόζονται, τηρουμένων των αναλογιών, τα άρθρα 8 και 9 του κανονισμού (ΕΟΚ) αριθ. 729/70 του Συμβουλίου, της 21ης Απριλίου 1970, περί χρηματοδοτήσεως της κοινής γεωργικής πολιτικής(3), όπως τροποποιήθηκε τελευταία από τον κανονισμό (ΕΟΚ) αριθ. 1287/95(4).

Άρθρο 5

Η παρούσα απόφαση απευθύνεται στην Πορτογαλική Δημοκρατία.

Βρυξέλλες, 21 Δεκεμβρίου 1999.

Για την Επιτροπή

David BYRNE

Μέλος της Επιτροπής

(1) ΕΕ L 224 της 18.8.1990, σ. 19.

(2) ΕΕ L 168 της 2.7.1994, σ. 31.

(3) ΕΕ L 94 της 28.4.1970, σ. 13.

(4) ΕΕ L 125 της 8.6.1995, σ. 1.